Notum sit omnibus sanctę ęcclesię filiis quod Wido frater Othonis de Troans pro remedio animę suę parentumque suorum dedit atque concessit Deo fratribusque Cistercium habitantibus iure perpetuo possidendum quicquid habebat vel ei attingebat in Tarsulla in terris, pratis, silvis, aquis, pascuis, ex toto nichil excipiens. Hoc donum factum atque concessum est anno ab Incarnatione Domini M C LII coram domino Odone duce Burgundię uxoreque ipsius Maria. Huius doni testes sunt hi : Angelerius monachus et Haimo Cistercienses, Humbertus capellanus ducis, Bernardus de Vielli, Wiardus de Marmeesse, Robertus de Dola, Wido de Argilliaco milites, Bonus Amicus prepositus, Petrus dapifer.